
Tűzgyújtási tilalom elrendelése tárgyában meghoztam a következő

HATÁROZAT-ot.
Bács-Kiskun megye területén fekvő erdőkre és fásításokra, valamint az erdőterületek illetve fásítások határától számított kétszáz méteren belüli területre, átmeneti időre 2016. július 8-től általános tűzgyújtási tilalmat rendelek el.
Jelen határozatom a 2004. évi CXL. törvény 101. § (3) bekezdése értelmében fellebbezésre tekintet nélkül végrehajtandó.

Felhívom a figyelmet, hogy a fenti időponttól kezdődően tilos a tűzgyújtás a felsorolt területeken kijelölt tűzrakó helyeken is, valamint a közút- és vasút menti fásításokban, beleértve a parlag és gazégetést is.

Felhívom a közúton és vasúton utazókat, az erdőben kirándulókat, a mezőgazdasági területeken dolgozókat, hogy égő cigaretta csikket és dohányneműt ne dobjanak el, azt minden esetben oltsák el.

Aki a tűzgyújtási tilalomra vonatkozó rendelkezéseket megszegi, százezer forintig terjedő erdővédelmi bírsággal sújtható.

Ezen határozatom ellen a közléstől számított 15 napon belül a Nemzeti Élelmiszerlánc-biztonsági Hivatalhoz címzett, de a Bács-Kiskun Megyei Kormányhivatalnál (6001 Kecskemét, Pf.: 130.) benyújtandó fellebbezéssel lehet élni. A fellebbezés halasztó hatályú és igazgatási szolgáltatási díj köteles. A fellebbezési eljárás díja 10 000,- Ft, amely a Nemzeti Élelmiszerlánc-biztonsági Hivatal 10032000-00289782 számú számlájára történő átutalással, illetve a fizetési számlára történő készpénzbefizetéssel is teljesíthető (banki készpénzbefizetés, belföldi postautalvány). A fizetési megbízás közlemény rovatába fel kell tüntetni a hatósági eljárás megnevezését, az ügyfél adószámát vagy adóazonosító jelét, valamint az ügyiratszámot. A fellebbezéshez csatolni kell az átutalás bizonylatát vagy a készpénzbefizetés eredeti igazolószelvényét.

Indokolás

A hirtelen nappali felmelegedés és csapadékmentes, száraz időjárás miatt a megye erdőterületein és annak környezetében – különösen a parlag- és legelő területekkel határos erdőkben, valamint a fenyvesekben - fokozott tűzveszély alakult ki. A Bács-Kiskun Megyei Katasztrófavédelmi Igazgatóság 35300/3430/2016.ált számú levelében igazgatóságunk megkeresésére egyetértett és javasolta a Bács-Kiskun megye erdőterületein az erdő és fásítások kétszáz méteres körzetében a tűzgyújtási tilalom elrendelését.

Az erdőben kirándulók, a mezőgazdasági területeken dolgozók, a közúton és vasúton utazók által eldobott égő cigarettacsikk és dohánynemű fokozott tűzveszéllyel jár, mivel a kiszáradt lágyszárú növényzet és erdei avar a jelenlegi időjárási körülmények között rendkívül gyúlékony és erdei vagy mezőgazdasági területeken közvetlen tűzeset forrása lehet.

Fentiekre tekintettel Bács-Kiskun megye területén tűzgyújtási tilalmat rendeltem el.

A tűzgyújtási tilalom elrendelése súlyos kárral fenyegető helyzetet, illetve a tűz káros következményeinek megelőzését szolgálja.

A fentiek által indokolt tűzgyújtási tilalom elrendelése az erdőről, az erdő védelméről és az erdőgazdálkodásról szóló 2009. évi XXXVII. törvény (továbbiakban: Evt.) 67. § (2) bekezdésén alapul. 
Határozatomat a fővárosi és megyei kormányhivatalok mezőgazdasági szakigazgatási szerveinek kijelöléséről szóló 68/2015. (III. 30.) Kormányrendelet (továbbiakban: Rend.) 12. § (1) bekezdésében foglalt hatáskörben eljárva, a fentiekben említett jogszabályhelyeken túl a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.) 71. § (1) és 72.§ (1) bekezdései szerint hoztam meg és a 98-99.§ -ai alapján biztosítottam a fellebbezési jogot. 

A fellebbezés halasztó hatályát a Ket. 101. § (1) bekezdés szerint, a Ket. 101. § (5) a) pontjára tekintettel – súlyos kárral fenyegető helyzet megelőzése miatt – zártam ki.

A fellebbezés díjtételét az erdészeti hatósági eljárásban fizetendő szolgáltatási díjakról szóló 63/2012 (VII. 2.) VM rendelet 4. § (3) bekezdése alapján határoztam meg, a 4. § (1) bekezdés alapján rendelkeztem a befizetés igazolásának módjáról. Illetékességemet a Rend. 2. § (2) bekezdése és 1. melléklete állapítja meg.

Kecskemét, 2016. július 8.

